S-156/2011

Mál þetta, sem dómtekið var 24. nóvember s.l., höfðaði lögreglustjórinn á Akureyri, með ákæru útgefinni 7. september 2011, á hendur X;

„… fyrir umferðarlagabrot, með því að hafa miðvikudagskvöldið 6. júlí 2011, ekið bifreiðinni [...], sviptur ökurétti, frá Héðinsfirði til Siglufjarðar, þar sem lögreglan stöðvaði akstur hans á Siglufjarðarvegi skammt frá íþróttamiðstöðinni Hóli.

Telst þetta varða við 1. mgr. 48. gr, sbr. 1. mgr. 100. gr. umferðarlaga nr. 50/1987.

Þess er krafist að ákærði verði dæmdur til refsingar og til greiðslu alls sakarkostnaðar.“

Skipaður verjandi ákærða, S-kk-nf A-kk-nf S-kk-nf, hrl., krafðist vægustu refsingar sem lög leyfa og jafnframt málflutningsþóknunar.

I.

Ákærði hefur fyrir dómi skýlaust játað sakargiftir líkt og þeim er lýst í ákæru.

Með játningu ákærða, sem ekki er ástæða til að efa að sé sannleikanum samkvæm, sem og gögnum málsins, er nægilega sannað að hann hafi gerst sekur um þá áttsemi sem í ákæru er lýst og þar er rétt heimfærð til laga. Verður lagður dómur á málið án frekari sönnunarfærslu, sbr. heimildarákvæði 164. gr. laga n r. 88, 2008. Að þessu virtu er ákærði sakfelldur fyrir þá háttsemi, sem honum er gefin að sök í ákæru.

Ákærði, sem er fæddur 1974, á samkvæmt sakavottorði nokkurn sakaferil að baki, sem nær allt aftur til ársins 1992. Hefur ákærði hlotið sautján dóma og gengist undir tvær sáttir fyrir brot gegn almennum hegningarlögum, umferðarlögum og lögum um fíkniefni. Frá árinu 2006 hefur ákærði hlotið sex refsidóma, en hann var í nóvember 2006 dæmdur í 30 daga fangelsi óskilorðsbundið fyrir ölvunarakstur og var þá jafnframt sviptur ökurétti ævilangt með vísan til sakaferils. Í júní 2008 var hann dæmdur til að greiða 120.000 króna sekt til ríkissjóðs fyrir að taka tvívegis ökutæki sviptur ökurétti. Í desember 2008 var ákærði dæmdur í 60 daga fangelsi fyrir að hafa tvívegis, í maí og júní það ár, ekið ökutæki sviptur ökurétti og vera ófær um að stjórna ökutækinu vegna neyslu fíkniefna. Með þessum dómi var og áréttað að ákærði væri sviptur ökurétti ævilangt. Í september 2009 var ákærði sakfelldur fyrir að aka ökutæki sviptur ökurétti ævilangt og fyrir hraðakstur, en brotin framdi hann 5. mars það ár. Vegna þessa var hann dæmdur til að greiða sekt il ríkissjóðs en við ákvörðun refsingar var m.a. horft til hegningaraukaáhrifa 78. gr. hegningarlaganna. Þann 18. janúar 2010 var ákærði sakfelldur fyrir hraðakstur, fyrir að aka ökutæki sviptur ökurétti, en brotin framdi hann 22. apríl 2008. Að virtum hegningaraukaáhrifum 78. gr. hegningarlaganna var ákærða ekki gerð sérstök refsing í máli þessu. Þann 2. desember 2010 var ákærði dæmdur í 60 daga skilorðsbundið fangelsi fyrir brot gegn ávana- og fíkniefnalöggjöf. Loks var ákærði þann 17. janúar s.l. dæmdur fyrir ávana-og fíkniefnalagabrot, en vegna hegningaraukaáhrifa var honum ekki gerð sérstök refsing.

Ákærði hefur í því máli sem hér er til umfjöllunar gerst sekur um umferðarlagabrot, með því að hafa í júlí s.l. ekið ökutæki sviptur ökurétti. Með þessu broti hefur ákærði rofið skilorð dómsins frá 2. desember 2010. Ber að taka þann dóm upp og gera ákærða refsingu í einu lagi með því broti, sem, sem hann hefur í þessu máli verið sakfelldur fyrir samkvæmt. ákvæði 60. gr., sbr. 77. gr., almennra hegningarlaga nr. 19, 1940.

Refsing ákærða þykir að öllu ofangreindu virtu, en sérstaklega því að hann hefur ítrekað ekið sviptur ökurétti, hæfilega ákveðin þriggja mánaða fangelsi. Eftir atvikum þykir fært að fresta framkvæmd tveggja mánaða af refsingunni og ákveða að sá hluti hennar falli niður að liðnum 2 árum haldi hann almennt skilorð 57. gr. laga nr. 19, 1940, sbr. 4. gr. laga nr. 22, 1955.

Í samræmi við málsúrslit ber að dæma ákærða til að greiða allan sakarkostnað, sem er málflutningsþóknun skipaðs verjanda, 87.850 krónur, að teknu tilliti til ferðatíma, en að meðtöldum virðisaukaskatti og 16.400 krónum vegna útlagðs ferðakostnaðar og því samtals 104.250 krónur.

Dóm þennan kveður upp Ó-kk-nf Ó-kk-nf, héraðsdómari.

D Ó M S O R Ð :

Ákærði, X, sæti þriggja mánaða fangelsi. Fresta skal fullnustu tveggja mánaða af refsingunni og ákveða að sá hluti hennar falli niður að liðnum 2 árum, haldi ákærði almennt skilorð 57. gr. laga nr. 19, 1940, sbr. 4. gr. laga nr. 22, 1955.

Ákærði greiði allan sakarkostnað, 104.250 krónur, er málflutningsþóknun skipaðs verjanda hans, S-kk-ef A-kk-ef S-kk-ef, hrl., 87.850 krónur og 16.400 vegna útlagðs ferðakostnaðar.